ЦIыхубэ артисткэ IэхъуэджакIуэ Лие
РСФСР-м щIыхь зиIэ, УФ-м и цIыхубэ артисткэ, театрымрэ киномрэ я актрисэ, роль куэд урысей киноми театр зэхуэмыдэхэми щызыгъэзэщIа, цIыхубз роль мынэхъыщхьэу ищIахэм щыщу («Небеса обетованные», «Изображая жертву» лэжьыгъэхэм) нэхъыфIу къалъытахэм къыпэкIуэу «Ника» саугъэтыр тIэу къызрата бзылъхугъэ цIэрыIуэ IэхъуэджакIуэ Лие Мэжид и пхъур нобэ къыщалъ- хуа махуэщ, и ныбжьыр илъэс 75-рэ ирокъу.
«IэхъуэджакIуэ» адыгэ лъэпкъым къыхэкIа хъыджэбз цIыкIур 1938 гъэм бадзэуэгъуэм и 9-м Украинэм хыхьэ Днепропетровск къалэм къыщалъхуащ. Ар къыщыхъуащ Адыгэ Республикэм и Мейкъуапэ къалэм. Абы и адэ-анэр гъуазджэм и лэжьакIуэт: и адэ Мэжид Сэлихь и къуэр Адыгэ драмэ театрым и къызэгъэпэщакIуэт икIи и режиссер нэхъыщхьэт, и анэ Юлие Александр и пхъур а IуэхущIапIэм и актрисэт. Фигу къэдгъэкIыжынщи, «Старые клячи» фильмым хэт зэадэзэпхъум я ролхэр зыгъэзэщIар Мэжидрэ Лиерэщ. Иужьрей илъэсхэм Лие и адэр нэф хъуауэ псэуащ. И анэ Юлие жьэн уз пкърытти, и адэри ицIэлат. Ахэр хьэлъэ щыхъум, Лие цIыкIу Сталиным письмо хуитхат къыдэIэпыкъуну щIэлъэIуу. Зыхуэгъэзам тхыгъэр Iэрыхьар фIэщщIыгъуейщ, ауэ хущхъуэ гъуэтыгъуейхэр къратащ. 1990 гъэм анэр лышх узыфэ шынагъуэм илIыкIащ.
ГъущI цIугъэнэхэмрэ дыщэмрэ ехьэлIауэ Москва дэт институтым 1956 гъэм щIэтIысхьэри, зы илъэсрэ ныкъуэкIэ щеджащ. Луначарскэм и цIэр зезыхьэ ГИТИС-р къиухащ (1962 гъэм). 1961 гъэм щыщIэдзауэ Москва ТЮЗ-м щылэжьащ. «Современник» театрым 1977 гъэм щегъэжьауэ щыIащ. И япэ лэжьыгъэ нэхъ ин дыдэхэм ящыщщ Виктюк Роман игъэувауэ щыта «Квартира Коломбины» спектаклыр. Режиссерым Лие къритат зэуэ роль нэхъыщхьиплI.
Сценэм IэхъуэджакIуэм щигъэзэщIащ роль зэхуэмыдэ Iэджэ. Нэхъ зыубгъуауэ зыкъигъэлъэгъуэн, и зэфIэкI псори утыку кърихьэн мурадкIэ, ар 1990 гъэхэм икухэм уней театр кIуащ. Колядэ Николай и пьесэм къытращIыкIа «Персидская сирень» спектаклым (режиссерыр Мильграм Борисщ) ехъулIэныгъэшхуэ щиIауэ щытащ. Театрым щылажьэ илъэсхэм абы сценэм «къыщипсэуащ» образ зэмылIэужьыгъуэ куэд. Апхуэдэщ, псалъэм папщIэ, Драгунский Виктор и «Денисинские рассказы», Думбадзе Нодар и «Я, бабушка, Илико и Илларион», Михалков Сергей и «Дорогой мальчик», Рощин Михаил и «Эшелон», нэгъуэщIхэри.
«Селестина» спектаклым 2012 гъэм щыджэгуу, Лие джалэри и Iэр икъутауэ, и дзажэри къэчауэ щытащ. Ар щIыжытIэр Лие нэгъуэщIкIэ зэрыпхузэмыхъуэкIырщ. Абы и щыхьэтщ «Современник» театрым ар зыхэт спектакль псори гъэлъэгъуэныр зэпигъэуауэ, гастролхэри къигъэувыIауэ зэрыщытар.
1973 гъэм щыщIэдзауэ кином хэтщ IэхъуэджакIуэ Лие. Ар япэ зыхэта «Ищу человека» фильмым Варнэ, Локарнэ къалэхэм щекIуэкIа дунейпсо кинофестивалхэм саугъэтхэр къыщыхуагъэфэщащ. Абы къыкIэлъыкIуащ «Ирония судьбы, или С лёгким паром!» (Таня и ролыр), «Москва слезам не верит» (Ольгэ Павловнэ), «Гараж» (Малаевэ), «Сукины дети» (Нанайцевэ), «Странное Рождество» (Люсэ), нэгъуэщIхэри.
И роль нэхъыфIхэм ящыщщ «Двадцать дней без войны» фильмым щигъэзэщIа роль цIыкIур. ЦIыхубэм фIыуэ актрисэр щилъэгъуар, ар гукъинэж щыхъуар Рязанов Эльдар и фильмхэм щыджэгуа иужьщ. 1991 гъэм «Советский экран» журналым иригъэкIуэкIа IэIэтым ипкъ иткIэ, IэхъуэджакIуэр илъэсым и актрисэу къалъы- тат.
Ар цIэрыIуэщ и жылагъуэ Iуэху еплъыкIэмкIэ. Абы мызэ-мытIэу жиIащ властым зэрыхуэмыарэзыр, Ходорковский Михаил и судым, «ЮКОС»-м ехьэлIа Iуэхум теухуауэ ткIийуэ къэпсэлъащ. Хэхыныгъэхэм деж Iэ зыхуиIэтыр «СПС» партырщ.
Лие я щхьэгъусэу щытащ Театр ЦIыкIум и актер Носик Валерий, сурэтыщI Кочейшвили Борис, 2001 гъэм Москва щыпсэу сурэттех Персиянинов Владимир дэкIуащ. И илъэс 75-р, и щхьэгъусэм щIыгъуу (ди жагъуэ зэрыхъунщи, бын иIэкъым) дачэм щигъэлъэпIэну и мурадщ.
ИСТЭПАН Залинэ.
